題祁門岳王廟
作者：方岳
朝代：宋

paragraphs: 神京鱗介腥衣裳，三精霧塞天地光。
鼪啼鼯笑紛披猖，中分宇宙尊犬羊。
誰其與者淪綱常，受計於虜扼我吭。
王心凜凜天蒼蒼，以次來縛歸朝堂。
自南自北諾已償，焉用與虜爲胥戕。
爲讐報仇胡不臧，至今淮塹爲河湟。
每觀王傳心摧傷，怒髮爲立膽爲張。
皇畀予邑於祁閶，聞王有像北山岡。
欲往從之潔予觴，簡書之言不我遑，今且去此何敢忘。
牲肥酒香時日良，金戈鐵馬山茫茫。